शरमौकल मनुक्खै गी जेकर कुसै बड्डे किट्‌ठै च मजबूरन शामल होना पेई जा तां उसदी अजीब हालत होई जन्दी ऐ, कम्बनी छिड़ी पौदी ऐ। ओह् परसीनो-परसीना होई जन्दा ऐ। केईं बार शरमौकलें गी कै बी उठी औंदा ऐ ते मूंह् सू’आ-घुट्‌ट फिरी जन्दा ऐ जि’यां आक्खो उप्परो तली ब्याहें-कारजें चाटा-चटनियां ते मसालेदार धामां खाई-खाई ब्लडप्रेशर ढाई सौ जाई पुज्जे दा होऐ। शरमौकल विद्यार्थी वाद-विवाद प्रतियोगता च भाग नेईं लेई सकदे। जित्थै लिखियै आं’दे दा मसौदा पढ़ना होऐ उत्थै बी हत्था च फगड़े दे कागज कम्बदे ते इक-दुए पत्तरें कन्नै रगड़ोने कारण छेड़ करदे इ’यां सनोचदे न जि’यां सेआले च ठण्डे पानियै नै न्हौ ने परैन्त इक-दुए कन्ने बजदे होई दंद अवाज करदे न। शरमौकल अफसरा लेई बी कुसै किट्‌ठै च इस्तकबालिया जां धन्नवादी भाशन देना बड़ी भारी बिपदा आह्ली गल्ल बनी जन्दी ऐ। विशे बारै तगड़ी वाकफियत होंदे-सोंदे बी जीह्‌बा गी जन्दरे जन लग्गी जन्दे न अश्कें बचारपैंछी होठें दे भित्त खु’लदे गै दूर नीले अम्बरा च डुआरी भरी गे होन। कम्बदियें लत्तें द’ऊं मैंट माइक अग्गै खड़ोइयै श्रोतें दा जैदा समां नेईं लैने दा पज्ज पाइयै तुरैन्त मुक्ख-परौह्‌ने जां सदर कच्छ जाई बौह्‌न्दा ऐ अश्कें ओह् (मुक्ख परौह्ना जां सदर) उसदै बाजूं ओदरी गेदे होन।